钦定古今图书集成/明伦汇编/官常典/第582卷 > 王之诰
## 钦定古今图书集成/明伦汇编/官常典/第582卷 > 王之诰

按《明外史》本传：“之诰，字告若，石首人。嘉靖二十三年
进士。授吉水知县，迁户部主事，改兵部员外郎，出为
河南佥事。讨师尚诏有功，转参议，调大同兵备副使。
以捣板升功，增俸一级，进山西右参政，擢右佥都御
史，巡抚辽东，大兴屯田，每营垦田百五十顷，役军四
百人。列上便宜八事行之。召为兵部右侍郎，寻以左”
侍郎总督宣、大、山西军务。隆庆元年，就进右都御史。
俺荅犯石州，之诰令山西总兵官申维岳、参将刘宝、
尤月、黑云龙四营兵尾之南下，而檄大同总兵官孙
吴、山西副总兵田世威等出天门关，遏其东归。巡抚
王继洛驻代州不出，维岳不敢前，石州遂陷。杀人数
万，所过无孑遗，大掠十有四日而去。事闻，维岳、世威、
宝论死，继洛戍边，吴落职，之诰以还守南山，止贬二
秩。明年诏之诰以左侍郎巡视蓟、辽、保定、宣、大、山西，
侍郎刘焘巡陕西、延绥、宁夏、甘肃。之诰以疾辞，代以
冀练。已，复因给事中张卤言，皆罢不遣。三年起督京
营。进右都御史，总督陜西三边军务。以延宁将士捣
巢功，予一子官。已，迁南京兵部尚书。神宗嗣位，召拜
刑部尚书。张居正专政，之诰与有连，每规切之。万历
三年乞假送母归。逾时不至，被劾。会之诰亦奏请终
养，遂报许。后居正丧父夺情，杖言者阙下。归葬还阙，
之诰以“召还直臣、收人心”为劝。时居正母在家，诏中
使将护。抵都下。帝与两宫遣使郊劳，赐赉叠至，乡人
艳称之。之诰奉母质俭如儒素。及居正死，家籍其母，
给闲房废地以养，而之诰侍其母无恙。卒。赠太子太
保，谥“端襄。”